## Pravilnik o registraciji i označavanju vozila Ministarstva obrana i Oružanih snaga Republike Hrvatske

### NN 133/2014 (14.11.2014.), Pravilnik o registraciji i označavanju vozila Ministarstva obrana i Oružanih snaga Republike Hrvatske

MINISTARSTVO OBRANE

2505

Na temelju članaka 245. Zakona o sigurnosti prometa na cestama (»Narodne novine«, br. 67/08, 48/10, 74/11, 80/13, 158/13 i 92/14) donosim

PRAVILNIK

O REGISTRACIJI I OZNAČAVANJU VOZILA MINISTARSTVA OBRANE I ORUŽANIH SNAGA REPUBLIKE HRVATSKE

l. TEMELJNE ODREDBE

Članak 1.

Ovim Pravilnikom propisuju se uvjeti, način registracije, označavanja i odjave motornih i priključnih vozila Ministarstva obrane i Oružanih snaga Republike Hrvatske (u daljnjem tekstu vozila MO i OS RH), oblik, boja, veličina i sadržaj obrasca prometne dozvole, registarskih i pokusnih pločica i registarskih oznaka te način vođenja evidencije o registriranim vozilima MO i OS RH (u daljnjem tekstu evidencija registriranih vozila).

Članak 2.

Pojedini izrazi u smislu ovoga Pravilnika imaju sljedeće značenje:

– motorno vozilo je svako vozilo koje se pokreće snagom vlastitog motora, osim vozila koja se kreću po tračnicama i pomoćnih pješačkih sredstava

– priključno vozilo je vozilo namijenjeno da ga vuče motorno vozilo, bilo da je konstruirano kao prikolica ili poluprikolica

– vojno vozilo je svako vozilo koje je u potpunosti ili djelomično konstruirano, napravljeno ili modificirano za vojnu namjenu i koje se koristi za potrebe MO i OS RH

– bojno vozilo je svako vozilo koje uz prijevoz ljudi i/ili tereta ima sposobnost ispaljivanja vatrene moći iz naoružanja integriranoga na vozilo i/ili koje posjeduje određenu razinu protuminske i protubalističke zaštite.

Članak 3.

(1) Motorna i priključna vozila MO i OS RH smiju sudjelovati u prometu na cestama ako su registrirana u skladu s odredbama ovoga Pravilnika.

(2) Sva motorna i priključna vozila MO i OS RH podliježu registraciji u skladu s odredbama ovoga Pravilnika.

Članak 4.

Vozila MO i OS RH registriraju se u skladu s odredbama ovoga Pravilnika na način da se registarske pločice i registarske oznake te podaci o vozilu i korisniku upišu u evidenciju registriranih vozila MO i OS RH.

Članak 5.

(1) Prvu registraciju i odjavu vozila MO i OS RH obavlja ustrojstvena jedinica MO nadležna za registraciju vozila (u daljnjem tekstu nadležna ustrojstvena jedinica MO).

(2) Registraciju vozila iz najma (leasing) ako se za vozila izdaju vojne registarske pločice obavlja nadležna ustrojstvena jedinica MO.

(3) Produljenje registracije i promjenu korisnika vozila (preregistraciju) za ustrojstvene jedinice MO u skladu s odredbama ovoga Pravilnika obavlja nadležna ustrojstvena jedinica MO, a za ustrojstvene jedinice OS RH nadležna ustrojstvena jedinica OS RH.

II. TEHNIČKI PREGLED VOZILA MO I OS RH

Članak 6.

Tehnički pregled motornih i priključnih vozila MO i OS RH obavlja se u ovlaštenim stanicama za tehnički pregled vozila.

Članak 7.

Provjera tehničke ispravnosti bojnih vozila i radnih strojeva OS RH može se obaviti i u tehničkim radionicama OS RH uz izdavanje potvrde o tehničkoj ispravnosti vozila.

Članak 8.

(1) Novo vozilo MO i OS RH podliježe tehničkom pregledu u mjesecu u kojem istječe rok od 24 mjeseca od prvog tehničkog pregleda i registracije vozila, osim vozila za prijevoz tereta najveće dopuštene mase veće od 3500 kg, vozila za prijevoz osoba koja osim sjedala za vozača ima više od osam sjedala i vozila hitne medicinske pomoći za koja se redoviti tehnički pregled obavlja tijekom mjeseca u kojem istječe rok od 12 mjeseci od prvog tehničkog pregleda i registracije vozila.

(2) Vozilo MO i OS RH staro dvije ili više godina podliježe tehničkom pregledu jedanput godišnje, i to u mjesecu isteka prometne dozvole.

(3) Vozilo MO i OS RH podliježe izvanrednom tehničkom pregledu i prije isteka rokova iz stavaka 1. i 2. ovoga članka ako je oštećeno u prometnoj nesreći ili su na drugi način oštećeni sklopovi i uređaji čija neispravnost može utjecati na sigurno sudjelovanje u prometu.

(4) Vozilo MO i OS RH čija najveća dopuštena masa prelazi 7500 kg, izuzev radnih strojeva i bojnih vozila, podliježe preventivnom tehničkom pregledu (periodični tehnički pregled i periodični tehnički pregled kočnica).

Članak 9.

(1) Naknadno utiskivanje broja šasije na vozilo obavlja stanica za tehnički pregled na temelju rješenja nadležne ustrojstvene jedinice MO.

(2) Uputu o postupanju utiskivanja novih identifikacijskih brojeva šasije vozila donosi pomoćnik ministra obrane nadležan za materijalne resurse.

III. REGISTRACIJA VOZILA

Članak 10.

Registrirati se mogu samo ona motorna i priključna vozila MO i OS RH za koja se na jedan od predviđenih načina utvrdi da su tehnički ispravna.

Članak 11.

Za registrirana nebojna motorna i priključna vozila MO i OS RH izdaju se registarske pločice, dok se za bojna vozila registarske oznake tiskaju na vozilo.

Članak 12.

Vozilo MO registrira se na ustrojstvenu jedinicu, a vozilo OS RH na vojnu poštu na čijem je materijalnom zaduženju i uporabi.

Članak 13.

Prva registracija vozila MO i OS RH obavlja se na temelju plana raspodjele ili naloga za izdavanje materijalnog sredstva nadležne ustrojstvene jedinice MO i OS RH, uz koji se obvezno prilaže izvornik:

1. zahtjeva za registraciju i odjavu vozila MO i OS RH (Obrazac 1)

2. dokaza o vlasništvu vozila odnosno načinu ulaska u MO i OS RH

3. dokaza o tehničkoj ispravnosti vozila.

Članak 14.

(1) Prva registracija vozila koja se nalaze u najmu (leasing) MO i OS RH, a koja će biti registrirana u skladu s odredbama ovoga Pravilnika obavlja se na temelju plana raspodjele ili naloga za izdavanje materijalnog sredstva nadležne ustrojstvene jedinice MO i OS RH, uz koji se obvezno prilaže izvornik:

1. zahtjeva za registraciju i odjavu vozila MO i OS RH (Obrazac 1)

2. ugovor ili drugi dokument iz kojeg je razvidno da se vozilo nalazi u najmu (leasing)

3. dokaza o tehničkoj ispravnosti vozila.

(2) Ako je vlasnik vozila leasing društvo, u prometnu dozvolu se uz korisnika vozila u prostoru napomena upisuje i vlasnik vozila.

Članak 15.

Promjenu korisnika vozila (preregistraciju) obavlja nadležna ustrojstvena jedinica MO i OS RH na temelju zahtjeva za registraciju i odjavu vozila MO i OS RH (Obrazac 1), uz koju se obvezno prilaže:

1. prometna dozvola (Obrazac 2)

2. materijalni nalog MP-10 ili ovjerena preslika.

Članak 16.

(1) Registracija vozila MO i OS RH produljuje se jedanput godišnje i to u mjesecu isteka važenja registracije na temelju:

1. zahtjeva za registraciju i odjavu vozila MO i OS RH (Obrazac 1)

2. prometne dozvole (Obrazac 2)

3. dokaza o tehničkoj ispravnosti vozila ili uvjerenja o ispitivanju radnog stroja

4. uvjerenja o ispitivanju uređaja s povećanim opasnostima.

(2) Za registraciju vozila iz stavka 1. ovoga članka, kada je u postupku produljenje važenja prometne dozvole u nadležnoj ustrojstvenoj jedinici MO i OS RH, vozilo mora posjedovati potvrdu (Obrazac 3).

(3) Potvrdu iz članka 7. ovoga Pravilnika izdaje ustrojstvena jedinica MO i OS RH, u čijim je tehničkim kapacitetima obavljena i utvrđena tehnička ispravnost vozila (Obrazac 4).

Članak 17.

(1) Produljenje registracije vozila MO i OS RH koje se nalaze u području operacija izvan teritorija Republike Hrvatske obavlja voditelj nacionalnog elementa potpore, ako je ispunjen jedan od sljedećih uvjeta:

1. obavljen pregled vozila tvrtke koja obavlja poslove tehničkog pregleda vozila

2. obavljen pregled vozila ovlaštene tvrtke koja obavlja poslove servisiranja vozila

3. u iznimnim slučajevima na temelju pregleda vozila mehaničara na terenu.

(2) Po obavljenom produljenju registracije potrebno je dostaviti presliku prometne dozvole nadležnoj ustrojstvenoj jedinici MO i OS RH.

Članak 18.

(1) Za vozila MO i OS RH koja se nalaze u materijalnoj pričuvi ne obavlja se produljenje registracije, a u evidenciju registriranih vozila upisuje se riječ »pričuva«.

(2) Kada vozila prelaze iz pričuve u stanje uporabe, registriraju se u skladu s odredbama članka 16. ovoga Pravilnika.

Članak 19.

(1) Za registrirano vozilo MO i OS RH izdaju se prometna dozvola MO i OS RH (u daljnjem tekstu prometna dozvola) i registarske pločice MO i OS RH (u daljnjem tekstu registarske pločice).

(2) Za registrirana bojna vozila OS RH ne izdaju se registarske pločice nego se vozila označavaju registarskom oznakom.

(3) Za bojna vozila na gusjenicama ne izdaje se prometna dozvola.

Članak 20.

Prometna dozvola je isprava kojom se identificira vozilo, dokazuje vlasništvo vozila, pravo označavanja vozila određenim registarskim pločicama odnosno registarskim oznakama, tehničke i druge karakteristike vozila te pravo sudjelovanja u prometu.

Članak 21.

(1) Prometna dozvola (Obrazac 2) pravokutnog je oblika, trodijelna je, kada je razvijena veličine je 222x105 mm, a kada je presavijena 74x105 mm, ima šest tiskanih stranica i podlogu žute boje.

(2) Podaci u prometnoj dozvoli upisuju se pisačem sustava za automatsku obradu podataka, a pisaćim strojem ili ručno kada se vrši produljenje registracije vozila iz članka 17. ovoga Pravilnika.

(3) U prometnu dozvolu nebojnih vozila upisuje se registarske pločice, a u prometnu dozvolu bojnih vozila upisuje se registracijska oznaka.

Članak 22.

Ako se promijeni korisnik vozila (preregistracija), promjena se evidentira u prometnoj dozvoli i evidenciji registriranih vozila.

Članak 23.

(1) Registarska pločica (Obrazac 5) izrađena je od metala, žute je boje broj 1003, prema RAL-ovu katalogu boja.

(2) Na registarskoj pločici otisnuta je slovna oznaka "HV" i registarski broj vozila.

(3) Između oznake "HV" i registarskog broja otisnut je grb Republike Hrvatske propisnim bojama.

(4) Registarski broj vozila sastoji se od tri ili četiri brojčane i jedne ili dvije slovne oznake.

(5) Slovna oznaka na registarskim pločicama upisuje se latiničnim pismom, a registarski broj arapskim brojkama.

(6) Oblik i veličina registarske pločice, slova i brojki te veličina grba istovjetni su oznakama propisanim Obrascem 5 ovoga Pravilnika.

(7) Registarska pločica za vozila MO i OS RH nema reflektirajuća svojstva.

Članak 24.

(1) Registarske pločice postavljaju se na prednju i stražnju stranu vozila, na sredini ili na za to određenom mjestu i da budu uočljive.

(2) Na traktor i radni stroj postavlja se jedna registarska pločica.

(3) Na motocikl odnosno priključno vozilo postavlja se jedna registarska pločica na stražnjoj strani vozila.

Članak 25.

(1) Učvršćivanje registarskih pločica na vozila vojnog programa dopušteno je s pomoću četiri vijka, a gdje to nije moguće, uporabom metalnih okvira.

(2) Pri pričvršćivanju registarskih pločica vijcima ne smije se narušiti vidljivost oznaka na pločicama.

Članak 26.

(1) Registarska oznaka za bojna vozila (Obrazac 6) tiska se na osnovnu podlogu boje vozila, crne je boje broj 9005, prema RAL-ovu katalogu boja.

(2) Registarska oznaka sastoji se od slovne oznake »HV«, tri brojčane oznake i jedne slovne oznake.

(3) Slovna oznaka »L« koristi se za označavanje vozila ukupne mase do 10 t.

(4) Slovna oznaka »M« koristi se za označavanje vozila ukupne mase od 10 t do 20t.

(5) Slovna oznaka »H« koristi se za označavanje vozila ukupne mase preko 20 t.

(6) Slovne oznake upisuje se latiničnim pismom, a brojčana oznaka arapskim brojkama.

(7) Bojna vozila označavaju se registarskom oznakom na prednjem i stražnjem dijelu vozila, a ako to tehničke mogućnosti ne dopuštaju oznake se označavaju na bočnoj strani prednjeg dijela vozila ili na bočnoj strani stražnjeg dijela vozila i to s obje bočne strane vozila.

(8) Registarska oznaka jedinstvena je oznaka koja se dodjeljuje jednom vozilu.

(9) Umjesto oštećene registarske oznake tiskat će se nova oznaka s istim slovnim i brojčanim oznakama.

Članak 27.

Zabranjeno je premještanje registarskih pločica s vozila na vozilo i tiskanje registarskih oznaka koje su već jednom označene na drugom vozilu.

Članak 28.

(1) U slučaju oštećenja, gubitka ili otuđenja prometne dozvole ili registarskih pločica, korisnik vozila dužan je bez odgode, a najkasnije u roku od 48 sata prijaviti gubitak ili otuđenje nadležnoj postrojbi Vojne policije (u daljnjem tekstu Vojna policija), koja će mu izdati potvrdu (Obrazac 7).

(2) Potvrda iz stavka 1. ovoga članka zamjenjuje prometnu dozvolu ili registarske pločice do izdavanja nove prometne dozvole ili registarskih pločica, a najdulje 45 dana.

Članak 29.

(1) Zahtjev za izdavanje nove prometne dozvole ili registarskih pločica korisnik vozila podnosi nadležnoj ustrojstvenoj jedinici MO.

(2) Uz zahtjev iz stavka 1. ovoga članka korisnik vozila mora priložiti potvrdu iz članka 28. stavka 1. ovoga Pravilnika.

Članak 30.

(1) Neregistrirano vozilo MO i OS RH može sudjelovati u prometu samo ako je označeno pokusnom pločicom.

(2) Pokusne pločice izdaje nadležna ustrojstvena jedinica MO na zahtjev korisnika vozila.

(3) U zahtjevu iz stavka 2. ovoga članka mora se navesti svrha izdavanja.

(4) Pokusne pločice izdaju se na rok do 15 dana osim pločica za obavljanje tehničkog pregleda vozila koje se izdaju na rok do pet dana.

Članak 31.

(1) Pokusna pločica (Obrazac 8) tiska se na papiru žute ili bijele boje s oznakama i brojevima crne boje, u gornjem dijelu sadrži natpis "PROBA", a u donjem dijelu – slovnu oznaka "HV", grb Republike Hrvatske i registarski broj.

(2) Veličina i oblik pokusne pločice, slovne i brojne oznake te veličina grba istovjetni su s oznakama propisanim u Obrascu 8.

(3) Pokusne pločice važe samo uz predočenje potvrde o uporabi pokusnih pločica (Obrazac 9), koju izdaje nadležna ustrojstvena jedinica MO.

IV. CIVILNA REGISTRACIJA VOZILA MO i OS RH

Članak 32.

(1) Vozila iz članka 1. ovoga Pravilnika mogu se registrirati prema odredbama Pravilnika o registraciji i označavanju vozila koji donosi ministar unutarnjih poslova.

(2) Za registraciju vozila u skladu s Pravilnikom iz stavka 1. ovoga članka potrebno je pribaviti odobrenje ministra obrane.

(3) Za poslove iz stavka 1. ovoga članka nadležna je ustrojstvena jedinica MO.

(4) Vozila iz stavka 1. ovoga članka registriraju su u policijskoj upravi odnosno policijskoj postaji Ministarstva unutarnjih poslova i ovlaštenim stanicama za tehnički pregled vozila na čijem je području sjedište korisnika vozila.

(5) Za vozila registrirana u skladu s odredbama Pravilnika iz stavka 1. ovoga članka neće se izdati registarske pločice MO i OS RH, a po prestanku potrebe za civilnim registarskim pločicama, korisnik vozila dužan je podnijeti zahtjev za registraciju i odjavu vozila MO i OS RH (Obrazac 1) na vojne registarske pločice.

Članak 33.

Evidenciju o vozilima iz članka 32. ovoga Pravilnika vodi nadležna ustrojstvena jedinica MO na temelju prometne dozvole (preslike) koju korisnik vozila mora u roku od osam dana od dana registracije dostaviti nadležnoj ustrojstvenoj jedinici MO.

Članak 34.

(1) Korisnik vozila iz članka 32. ovoga Pravilnika gubitak ili otuđenje prometne dozvole ili registarskih pločica dužan je bez odgode prijaviti Ministarstvu unutarnjih poslova koje izdaje potvrdu o gubitku ili otuđenju prometne dozvole odnosno registarskih pločica.

(2) Potvrdu iz stavka 1. ovoga članka korisnik vozila obvezan je u roku od 48 sati dostaviti nadležnoj ustrojstvenoj jedinici MO.

Članak 35.

Korisnik vozila iz članka 32. ovoga Pravilnika obvezan je po isteku registracije u roku od osam dana prometnu dozvolu i registarske pločice vratiti nadležnoj ustrojstvenoj jedinici MO zbog odjave vozila i razduženja registarskih pločica kod Ministarstva unutarnjih poslova.

V. ODJAVA VOZILA

Članak 36.

(1) Vozila MO i OS RH brišu se iz evidencije vozila na uporabi (otpis, povrat, uništenje, otuđenje, promjena vlasništva i sl.) odjavom u nadležnoj ustrojstvenoj jedinici MO.

(2) Prilikom odjave vozila, korisnik vozila obvezan je ispuniti zahtjev za registraciju i odjavu vozila (Obrazac 1) te istom priložiti prometnu dozvolu i registarske pločice, odnosno u slučaju njihova gubitka ili otuđenja potvrdu Vojne policije.

(3) Uz zahtjev za registraciju i odjavu vozila MO i OS RH korisnik vozila treba predočiti i dokument kojim će dokazati status vozila MO i OS RH (rješenje/odluka o otpisu, rješenje o povratu vozila, dokument o promjeni vlasništva vozila i dr.).

(4) Zahtjev za registraciju i odjavu vozila MO i OS RH podnosi se u roku od 30 dana od dana kada je korisnik vozila dobio dokument iz stavka 3. ovoga članka.

(5) Nadležna ustrojstvena jedinica MO po odjavi vozila obvezna je korisniku vozila izdati potvrdu o odjavi vozila iz evidencije registriranih vozila MO i OS RH (Obrazac 10).

(6) Korisnik vozila dužan je privremeno odjaviti vozilo u roku od 15 dana (Obrazac 1) kod nadležne ustrojstvene jedinice MO i to:

– kada se za vozilo podnosi prijava za otpis

– kada se vozilo raspoređuje u materijalnu pričuvu.

(7) Kod privremene odjave vozila korisnik je dužan kod sebe čuvati prometnu dozvolu i registarske pločice.

(8) Privremena odjava evidentirat će se u evidenciji registriranih vozila MO i OS RH.

Članak 37.

Odjavljene registarske pločice komisijski se uništavaju rezanjem, o čemu se sastavlja zapisnik.

VI. OBILJEŽAVANJE VOZILA MO I OS RH

Članak 38.

(1) Vozila MO i OS RH, osim osobnih automobila, traktora, radnih strojeva, vozila hitne medicinske pomoći i vatrogasnih vozila, autobusa i vozila Vojne policije, boje se zelenom bojom RAL 6031 (NATO kod 6031).

(2) Vozila OS RH mogu se obojiti i drugom bojom ako to zahtijevaju zadaće u NATO i EU operacijama.

Članak 39.

Vozila OS RH označavaju se u skladu s odredbama Hrvatske vojne norme HRVN STANAG 2454 – Cestovni promet i upravljanje prometom.

Članak 40.

(1) Znak državne pripadnosti Republike Hrvatske kojim se označavaju vojna vozila je grb Republike Hrvatske.

(2) Grb Republike Hrvatske (Obrazac 11) izrađen je u taktičkoj izvedbi niske vidljivosti.

(3) Niska vidljivost podrazumijeva izvedbu grba u kombinaciji crne boje i osnovne podloge na vozilima.

(4) Standardna veličina grba je 220x180 mm i 180x140 mm, ovisno o veličini i tipu vozila na koje se nanosi.

(5) Nacionalne oznake moraju minimalno biti vidljive s prednje i stražnje strane.

(6) Kada ne postoji mogućnost postavljanja oznake na prednju i stražnju stranu postavlja se na bočne strane vozila.

Članak 41.

(1) Vojna vozila s kojima se obavlja prijevoz generala/admirala dodatno se obilježavaju pločicom i slovnom oznakom.

(2) Veličina i oblik pločice i slovne oznake istovjetni su s oznakama propisanim u Obrascu 12.

(3) Pločica je crne boje, broj 9005 prema RAL-ovu katalogu boja, a oznaka na pločici je bijele boje, broj 9010 prema RAL-ovu katalogu boja.

(4) Oznaka generala/admirala postavlja se na desnoj strani prednjeg odbojnika i na lijevoj strani stražnjeg odbojnika gledano u smjeru kretanja vozila ili u sličnom položaju ako odbojnici nisu raspoloživi.

Članak 42.

Vozila MO i OS RH ovisno o njihovoj namjeni obilježavaju se i drugim oznakama u skladu s posebnim propisima (vozila za prijevoz opasnih tvari, vozila za osposobljavanje vojnih vozača, vozila za izvanredni prijevoz, sanitetska vozila, vatrogasna vozila, vozila Vojne policije i dr.).

Članak 43.

Vozila Vojne policije prema ovom Pravilniku su:

1. vozila s vojno-policijskim obilježjima (u daljnjem tekstu vojno-policijska vozila)

2. vozila s djelomičnim vojno-policijskim obilježjima

3. vozila bez vojno-policijskih obilježja.

Članak 44.

(1) Obilježja vojno-policijskih vozila su:

1. bijela boja, broj 9010 prema RAL-ovu katalogu boja

2. registarske pločice na prednjem i stražnjem dijelu vozila

3. jedna reflektirajuća oznaka Vojne policije, sadržajem i bojom istovjetna je izgledu službene značke Vojne policije, visine najmanje 15 cm na prednjem dijelu bočnih stranica vozila i jednu na prednjem dijelu vozila, odnosno na poklopcu motora, visine najmanje 30 cm, ispod oznake Vojne policije s obje strane, dva dvoredna izmjenična kvadrata zelene boje s crnom pozadinom

4. reflektirajuća zelena traka uzduž bočnih stranica vozila, širine najmanje 9 cm na prednjem dijelu vozila, a najmanje 15 cm na stražnjem dijelu vozila, razdijeljena neprekinutom bijelom crtom na prednjem dijelu vozila, a na stražnjem dijelu vozila širine do 5 cm, dvoredni kvadrat crvene boje s crnom pozadinom ispred prednjih vrata, tri skupine s tri, četiri i pet dvorednih izmjeničnih kvadrata bijele boje s crnom pozadinom u gornjem dijelu reflektirajuće zelene trake

5. natpis »VOJNA POLICIJA«, bijelim slovima s crnom pozadinom u donjem djelu trake zelene boje, po sredini kabine vozila, oznaku MP bijelim slovima na stražnjoj polovici kabine vozila

6. natpis »VOJNA POLICIJA«, zelenim slovima, na stražnjoj strani vozila ispod registarske pločice, zelena traka širine najmanje 15 cm, dva dvoredna izmjenična kvadrata bijele boje s crnom pozadinom, po sredini trake

7. natpis »VOJNA POLICIJA«, zelenim slovima, na najvišem dijelu vozila koji je vidljiv s prednje i stražnje strane vozila te mora imati mogućnost osvjetljenja iznutra

8. jedno ili dva rotirajuća odnosno bljeskajuća izvora svjetlosti plave boje ili crveno – plave ugrađena na najvišem dijelu vozila.

(2) Vozila iz stavka 1. ovoga članka obvezno imaju ugrađen uređaj za davanje zvučnih znakova u nizu tonova različitih visina s mikrofonskom kombinacijom i uređaj za ispisivanje zapovijedi vozačima koji se kreću ispred ili iza vozila Vojne policije.

Članak 45.

(1) Obilježja vozila s djelomičnim vojno-policijskim obilježjima su:

1. zelena boja, broj 6031 prema RAL-ovu katalogu boja

2. registarske pločice na prednjem i stražnjem dijelu vozila

3. natpis »VOJNA POLICIJA«, zelenim slovima, na najvišem dijelu vozila koji je vidljiv s prednje i stražnje strane vozila te mora imati mogućnost osvjetljenja iznutra

4. jedna reflektirajuća ili nereflektirajuća oznaka Vojne policije, sadržajem i bojom istovjetna je izgledu službene značke Vojne policije, visine najmanje 15 cm na prednjem dijelu bočnih stranica vozila i jednu na prednjem dijelu vozila, odnosno na poklopcu motora, visine najmanje 30 cm

5. jedno ili dva rotirajuća odnosno bljeskajuća izvora svjetlosti plave boje ugrađena na najvišem dijelu vozila

(2) Vozila iz stavka 1. ovoga članka obvezno imaju ugrađen uređaj za davanje zvučnih znakova u nizu tonova različitih visina s mikrofonskom kombinacijom.

(3) Priključna vozila koja se pridodaju vojno-policijskim vozilima moraju imati registarsku pločicu i natpis »VOJNA POLICIJA« u bijeloj boji na stražnjoj strani i bočnim stranicama vozila.

Članak 46.

(1) Vozila bez vojno-policijskih obilježja označena su:

1. registarskim pločicama na prednjem i stražnjem dijelu vozila

2. rotirajućim odnosno bljeskajućim izvorom svjetlosti plave boje koje se po potrebi može pričvrstiti magnetom ili vakuumskim držačem na najvišem dijelu vozila.

(2) Vozila iz stavka 1. ovoga članka obvezno imaju ugrađen uređaj za davanje zvučnih znakova u nizu tonova različitih visina s mikrofonskom kombinacijom.

Članak 47.

(1) Obilježja vojno-policijskih motocikla su:

1. bijela boja, broj 9010 prema RAL-ovu katalogu boja

2. zelena boja, broj 6031 prema RAL-ovu katalogu boja

3. znak Vojne policije visine najmanje 20 cm na bočnim stranicama spremnika

4. dvije bljeskajuće svjetiljke plave boje ili crvene i plave boje, ugrađenim na prednjem dijelu s lijeve i desne strane te dva manja plava ili crvena i plava svjetla ugrađena na stražnjem dijelu motocikla iznad registarske pločice ili jedno svjetlo na teleskopskom nosaču koji omogućuje postavljanje svjetla na visinu najmanje 150 cm od tla

(2) Vozila iz stavka 1. ovoga članka obvezno imaju ugrađen uređaj za davanje zvučnih znakova u nizu tonova različitih visina s mikrofonskom kombinacijom.

Članak 48.

(1) Vozila Vojne policije koja se koriste za pratnju označena su s dva rotirajuća ili bljeskajuća izvora svjetlosti crvene i plave boje. Crveno svjetlo postavlja se na desnu stranu vozila, a plavo na lijevu.

(2) Vozila kojim se obavlja pratnja, za vrijeme dok pratnja traje imaju na prednjem dijelu pločicu s otisnutim slovnom oznakama »VOJNA POLICIJA« (Obrazac 13), a na stražnjem dijelu vozila registarsku pločicu.

(3) Vozila Vojne policije za obavljanje poslova zaštite osoba i sigurnosti osoba, vozila pod pratnjom te određeni broj ostalih neobilježenih vozila Vojne policije mogu se registrirati u skladu s člankom 32. ovoga Pravilnika.

Članak 49.

Sanitetska vozila prema ovom Pravilniku su:

1. vozila hitne medicinske pomoći

2. vozila za sanitetski prijevoz.

Članak 50.

(1) Obilježja vozila hitne pomoći su:

1. žuta boja, broj 1016 prema RAL-ovom katalogu boja

2. registarske pločice na prednjem i stražnjem dijelu vozila

3. natpis »HITNA POMOĆ« na pokrovu motora, crvene boje, broj 3024 prema RAL- katalogu

4. zvijezda života na stražnjem dijelu vozila te na bočnimm stranama vozila, plave boje, broj 5005 prema RAL-ovu katalogu boja – tri komada

5. po bočnom profilu vozila (vanjske bočne strane vozila) dvije linije od kojih je gornja uža, uz rub krova, širine 5 cm, crvene boje, broj 3024 prema RAL-ovu katalogu boja, a donja u visini rukohvata, širine 20 cm, crvene boje, broj 3024 prema RAL-ovu katalogu boja.

6. uređaj za davanje zvučnih znakova u nizu tonava različirih visina smješten na prednjem dijelu krova vozila

7. tri plava rotacijska svjetla (dva smještena na prednjem dijelu krova i jedno na stražnjem dijelu krova vozila).

8. dodatni pokazivači smjera ugrađeni u bočni dio stražnje stijene ili na krovu vozila

9. dvije stroboskopske bljeskalice na prednjem braniku ili u prednjoj maski vozila (plava bljeskajuća svjetla) i jednu bljeskalicu na svakom stražnjem bočnom dijelu vozila.

10. radiouređaj za prijam i predaju na frekvencijama sustava radiofonskih veza OS RH.

(2) Obilježja vozila za sanitetski prijevoz su:

1. zelena boja, broj 6031 prema RAL-ovu katalogu boja

2. registarske pločice ili registarske oznake na prednjem i stražnjem dijelu vozila

3. znak Međunarodnog Crvenog križa u kvadratu bijele boje, visine najmanje 30 cm na prednjim vratima ili bočnim stranicama, jedan na prednjem dijelu vozila odnosno poklopcu motora, krovu vozila i jedan na stražnjem djelu vozila, znakovi se mogu odstraniti bez promjene boje vozila.

4. jedan ili više rotirajućih odnosno bljeskajućih svjetala plave boje, ugrađenih na najvišem dijelu vozila

5. uređaj za davanje zvučnih znakova u nizu tonova različitih visina smješten na prednjem dijelu krova vozila

6. radiouređaj za prijam i predaju na frekvencijama sustava radiofonskih veza OS RH.

Članak 51.

(1) Obilježja vatrogasnih vozila su:

1. crvena boja, broj 3000 prema RAL-ovu katalogu boja za registraciju vozila

2. registarske pločice na prednjem i stražnjem dijelu vozila

3. jedan reflektirajući znak obilježja vatrogasne postrojbe, visine najmanje 15 cm na prednjim vratima vozila

4. natpis «VATROGASCI« «ORUŽANE SNAGE RH« na prednjim vratima vozila, bijele boje, broj 9010 prema RAL-ovom katalogu boja za registraciju vozila

5. jedno ili više rotirajućih odnosno bljeskajućih svjetala plave boje, ugrađenih na najvišem dijelu vozila.

(2) Vozila iz stavka 1. ovoga članka obvezno imaju ugrađen uređaj za davanje zvučnih znakova u nizu tonova različitih visina i ugrađen radiouređaj za prijam i predaju na frekvencijama sustava radiofonskih veza OS RH.

Članak 52.

Vozila iz članka 51. ovoga Pravilnika moraju imati:

1. odbojnike i blatobrane kada su odvojeni od nadogradnje i istureni s njezine vanjske strane, bijele boje broj 9010 prema RAL-ovu katalogu boja za registraciju vozila, a ako su od elastičnog materijala (plastike), mogu biti i crne boje

2. lamelne zatvarače spremnika nadogradnje srebrne boje, dobivena eloksiranjem aluminija

3. naplatke i podvozje, crne boje broj 9005 prema RAL-ovu katalogu boja za registraciju vozila ili podvozje u boji šasije vozila

4. prostor za vatrogasnu opremu, sive boje, broj 7003 prema RAL-ovu katalogu boja za registraciju vozila.

VII. EVIDENCIJA VOZILA

Članak 53.

(1) Evidenciju izdanih prometnih dozvola, registarskih pločica i pokusnih pločica te registarskih oznaka vodi nadležna ustrojstvena jedinica MO.

(2) O registriranim vozilima nadležna ustrojstvena jedinica MO vodi evidenciju u kartoteci i u informacijskom sustavu MO i OS RH.

Članak 54.

(1) Ustrojstvene jedinice MO i OS RH koje obavljaju poslove iz ovoga Pravilnika dužne su ustrojiti dosje vozila.

(2) Nadležna ustrojstvena jedinica MO ustrojava dosje za svako pojedinačno vozilo. Dosje vozila obvezno mora sadržavati dokumentaciju o prvoj registraciji, odjavi vozila te ostalu dokumentaciju koja je u skladu s odredbama ovoga Pravilnika.

(3) Ustrojstvene jedinice OS RH ustrojavaju pomoćni dosje vozila koji mora sadržavati dokumentaciju iz članaka 10.,11.,12. i 13. ovoga Pravilnika.

(4) Ustrojstvene jedinice OS RH prilikom odjave vozila pomoćni dosje čuvaju pet godina od dana odjave vozila.

Članak 55.

(1) Evidencija vozila na informacijskom sustavu MO čuva se trajno.

(2) Dosje vozila MO i OS RH čuva se kao dokument trajne vrijednosti najmanje 10 godina od dana odjave vozila.

VIII. PRIJELAZNE I ZAVRŠNE ODREDBE

Članak 56.

Ako ovim Pravilnikom nije drugačije određeno, na registraciju vozila MO i OS RH primjenjivat će se Pravilnik o registraciji i označavaju vozila što ga donosi ministar nadležan za unutarnje poslove.

Članak 57.

Obrasci broj 1, 2, 3, 4, 5, 6, 7, 8, 9, 10, 11, 12 i 13 tiskani su uz ovaj Pravilnik i njegov su sastavni dio.

Članak 58.

Nositelj poslova registracije vozila MO i OS RH osigurat će tehničke i materijalne uvjete za provedbu ovoga Pravilnika.

Članak 59.

Danom stupanja na snagu ovoga Pravilnika prestaje važiti Pravilnik o registraciji vozila Ministarstva obrane i Oružanih snaga Republike Hrvatske (»Narodne novine«, br. 39/07).

Članak 60.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 023-03/14-04/40

Urbroj: 512-01-14-1

Zagreb, 6. studenoga 2014.

Ministar

Ante Kotromanović, v. r.

**[**Obrazac 1 –  Obrazac 13**](dodatni/433595.pdf)**

133 14.11.2014 Pravilnik o registraciji i označavanju vozila Ministarstva obrana i Oružanih snaga Republike Hrvatske

133 14.11.2014 Pravilnik o registraciji i označavanju vozila Ministarstva obrana i Oružanih snaga Republike Hrvatske

Pravilnik, NN 133/2014-2505